Hej AB Ja, mange gamle sager bliver i denne tid opklaret over hele verden. Én af de nyeste er den, du spørger ind til, og som også jeg har læst om. I november 1973 blev den unge svenske kvinde Nina Fischer overfaldet, voldtaget og dræbt i sit hjem i byen San Rafael nord for San Francisco i Californien i USA, mens hendes – også svenske – mand var på arbejde. Han fandt hende, da han kom hjem. Deres toårige datter blev fundet uskadt i et andet værelse i huset. Sigtet for drab Mordet har været massivt efterforsket igennem de mange år siden 1973 – men er indtil nu forblevet uopklaret og til sidst lagt i arkivskabet. Ifølge danske medier er 75-årige mand Michael Eugene Muller nu anholdt og sigtet for drabet. Og gennembruddet er sket på grund af nyt inden for dna-området, men ingen har mig bekendt skrevet mere præcist om, hvordan og med hvilke metoder. Hvis man læser det amerikanske politis pressemeddelelse om sagen, kan man imidlertid se, at gennembruddet er sket via slægtskabssammenligning, altså ligesom i for eksempel Hanne With-sagen. Hanne With blev nytårsnat 1990 fundet dræbt af knivstik i sin lejlighed på Nørrebro i København. Men det var først i februar i år, at politiet anholdt en 54-årig mand, der netop er blevet idømt 11 år og seks måneders fængsel for drabet. Kommercielle databaser I det amerikanske politis pressemeddelelse om sagen bruges ordet ”familial search program”, så der er enten tale om slægtssammenligning i det amerikanske dna-register ligesom i for eksempel Hanne With-sagen, eller også er det via genetisk slægtsforskning med bistand fra egentlige slægtsforskere og søgning i kommercielle databaser. Ingen er selvfølgelig dømt, før retten har talt. Mullen nægter sig skyldig, men meget tyder altså på, at de nye dna-metoder igen har ført til gennembrud i en gammel uopklaret sag. Gode dage Og for at vende tilbage til dit spørgsmål. Ja, jeg havde ganske rigtigt fornøjelsen af at være på Smukfest i Skanderborg i år. Det var nogle gode dage med store koncertoplevelser. På debatscenen Udsigten kørte der dagligt oplæg med vidt forskellige indhold. Dna-metoderne i politiets opklaringsarbejde var på programmet én af dagene. Drabsefterforsker Martin Wittrup Enggaard fra Københavns Politi og jeg fortalte foran et talstærkt publikum om udviklingen inden for at bruge dna i efterforskningsarbejdet. Borgerforslag Martin står bag det borgerforslag, der for nylig førte til dansk politis brug af slægtskabssammenligning i dna-registeret og til genetisk slægtsforskning. Allerede nu har de nye dna-metoder skabt gennembrud i flere gamle, danske drabssager. Det har skrevet om flere gange i Ude og Hjemme, blandt andet om baggrunden for opklaringen af drabene på Emilie Meng i 2016 og Roujan Esmaeel i 1995.